RÅDETS RESOLUTION af 26. november 1996 om begrænsning af rygning i Det Europæiske Fællesskab (96/C 374/04)

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab, og som;

noterer sig, at Det Europæiske Råd på sine møder i henholdsvis Milano i juni 1985 og Luxembourg i december 1985 fremhævede, at det ville være formålstjenligt at iværksætte et europæisk program til bekæmpelse af kræft;

noterer sig, at Rådet og repræsentanterne for medlemsstaternes regeringer, forsamlet i Rådet, den 7. juli 1986 vedtog en resolution (1) om et handlingsprogram for De Europæiske Fællesskaber til bekæmpelse af kræft; en af målsætningerne heri er at bidrage til at forbedre fællesskabsborgernes sundhedstilstand og livskvalitet ved at mindske antallet af kræfttilfælde ved bl.a. at prioritere foranstaltninger mod rygning;

noterer sig, at Rådet og repræsentanterne for medlemsstaternes regeringer, forsamlet i Rådet, fulgte denne målsætning op den 17. maj 1990 ved afgørelse 90/238/Euratom, EKSF, EØF (2) om vedtagelse af en handlingsplan for 1990-1994 i forbindelse med programmet for »Europæisk Indsats mod kræft«;

noterer sig, at Europa-Parlamentet og Rådet i afgørelse nr. 646/96/EF af 29. marts 1996 om en handlingsplan for kræftbekæmpelse som led i indsatsen inden for folkesundhed (1996-2000) (3), understregede, at risikofaktorer forbundet med den enkeltes levevis, og navnlig med rygning, bør nedbringes;

erindrer om, at rygning er en risikofaktor i forbindelse med visse sygdomme, navnlig kræft og hjerte-kar-sygdomme, og er medvirkende til 500 000 dødsfald om året i Fællesskabet;

mener, at befolkningen i sin helhed, og navnlig de unge, må beskyttes mod tobaksrygning;

gør opmærksom på, at da rygning er vanedannende og har konsekvenser på lang sigt, må det vigtigste formål med enhver strategi til begrænsning af rygning være at modvirke, at unge mennesker begynder at ryge;

understreger, at rygning er helbredsskadeligt for alle;

tager i betragtning, at en række medlemsstater har søgt at modvirke rygning gennem en række foranstaltninger, herunder forhøjelse af detailpriserne, navnlig ved pålægning af høje punktafgifter på tobak;

noterer sig, at Rådet og undervisningsministrene, forsamlet i Rådet, i deres resolution af 23. november 1988 om sundhedsundervisning i skolen (4) påpegede, at rygning er skadeligt for helbredet;

noterer sig, at Rådet og sundhedsministrene, forsamlet i Rådet, i deres konklusioner af 13. november 1992 fastslog, at skolerne spiller en vigtig rolle for formidlingen af oplysninger og for opdragelsen til, hvorledes dårligt helbred kan forebygges;

mener, at de positive virkninger for folkesundheden af tiltagene i denne resolution vil blive yderligere forstærket, hvis de kombineres med sundhedsundervisning i den skolepligtige alder og generelle oplysnings- og informationskampagner;

mener, at beskyttelsen af folkesundheden bør indgå som led i Fællesskabets politik på andre områder;

noterer sig, at Rådet i sin resolution af 20. december 1995 (5) opfordrede Kommissionen til at sørge for, at kravene vedrørende sundhedsbeskyttelse indarbejdes i andre EF-politikker;

MENER, at det er nødvendigt at danne sig et skøn over indvirkningen på tobaksforbruget af på den ene side foranstaltninger, der tilskynder til rygning og andre forbrugsfremmende foranstaltninger og på den anden side indgreb og foranstaltninger, der sigter mod at begrænse rygning;

NOTERER SIG »henstillingerne om tobak« fra udvalget på højt plan af kræfteksperter, som blev vedtaget på konsensuskonferencen om tobak i oktober 1996 i Helsinki;

ERINDRER OM, at tobaksreklamer og den indflydelse, de har på udbredelsen af rygning, især blandt unge, er omhandlet i et kommissionsforslag, der behandles særskilt;

SOM ER SIG BEVIDST, at medlemsstaterne i samarbejde med Kommissionen og ved indbyrdes at samarbejde og samordne deres politikker og programmer til forebyggelse af rygningsrelaterede sygdomme og dødsfald samt tobaksmisbrug kan bidrage til at begrænse sygdomme, der skyldes rygning, i hele Fællesskabet;

NOTERER SIG, at medlemsstaterne har udviklet strategier til at begrænse rygnings udbredelse, og at de trufne foranstaltninger, der dog kan være forskellige fra medlemsstat til medlemsstat, bl.a. omfatter følgende:

- at tobaksvarer kun må sælges til voksne

- at unge menneskers adgang til tobaksvarer begrænses ved kontrol af salget heraf i salgsautomater og ved at forbyde distribution af gratis prøver af cigaretter eller stykvis salg af cigaretter

- at støtte foranstaltninger, der sigter mod at udvide rygefri områder på arbejdspladserne, og forbedre beskyttelsen af arbejdstagere, der ufrivilligt er udsat for rygning

- at indføre restriktioner vedrørende rygning i offentligt tilgængelige indendørsarealer, som f.eks. restauranter, biografer, kontorer, skoler og universiteter, og i offentlige transportmidler, idet der navnlig lægges vægt på at beskytte børn, unge, gravide kvinder og personer, der lider af åndedrætssygdomme

- at forhøje tobaksafgifterne, så priserne på tobaksvarer forbliver høje

- at styrke de foranstaltninger inden for sundhedsundervisningen, der øger forståelsen for risikoen ved rygning samt modvirker rygning, så navnlig de unge og andre særligt udsatte grupper, som f.eks. gravide kvinder, bliver opmærksomme herpå

- at begrænse og føre kontrol med direkte og indirekte reklame, sponsorering og salgsfremmende foranstaltninger i forbindelse med tobaksvarer.

NOTERER SIG, at medlemsstaterne har indført effektiv kontrol med mærkning, herunder advarsler, og med tjæreindholdet i cigaretter i henhold til fællesskabsdirektiverne.

HENSTILLER INDTRÆNGENDE til medlemsstaterne fortsat at fremme strategier og foranstaltninger, der tager sigte på at begrænse udbredelsen af rygning, og til regelmæssigt at udveksle oplysninger om disse strategier og foranstaltninger;

OPFORDRER KOMMISSIONEN TIL:

- at tage særligt hensyn til skadevirkningerne af rygning for EF-borgernes helbred og livskvalitet, når den vurderer EF-politikker

- at foretage undersøgelser af de bedste metoder, der anvendes i medlemsstaterne for at begrænse udbredelse af rygning, samt evaluering af de resultater, der opnås

- i lyset af sin vurdering af medlemsstaternes foranstaltninger at undersøge, hvilke yderligere foranstaltninger Fællesskabet eventuelt kan træffe for at støtte medlemsstaternes indsats for at begrænse rygning

- at støtte medlemsstaternes indsats for at begrænse rygning og at forelægge rapporter med jævne mellemrum om de fremskridt, der er sket i Fællesskabet med hensyn til at fremme medlemsstaternes samordning af deres politikker og programmer, og om mulighederne for yderligere initiativer.

(1) EFT nr. C 184 af 23. 7. 1986, s. 19.

(2) EFT nr. L 137 af 30. 5. 1990, s. 31.

(3) EFT nr. L 95 af 16. 4. 1996, s. 9.

(4) EFT nr. C 3 af 5. 1. 1989, s. 1.

(5) EFT nr. C 350 af 30. 12. 1995, s. 2.